To ytterpunkter i Oslo: Aps og Høyres beste valgkretser
Det har vært Aps og Høyres stødigste bastioner i Oslo. Men hva tenker velgerne på Stovner og Slemdal nå?  – Se her, da! Raymond er best! Klart vi stemmer Raymond! Omar Farooq (18) strekker frem Raymond Johansen-buttonen på jakken og gliser bredt. Kompisen Ibrahim Ahmed (18) peker på det røde Ap-merket sitt, før de snakker i munnen på hverandre om hvor bra Ap og Raymond er. De står utenfor Stovner senter. Altså midt i Aps smørøye. I stortingsvalget for to år siden fikk de 40,3 og 39,4 prosent av stemmene i to av valgkretsene her. Betydelig færre enn før. Men desidert best i Oslo i 2021. Det er ekstremt viktig for partiet nettopp å holde på folk på Stovner og i resten av Groruddalen. Meningsmålingene har sprikt og det meste kan skje. Men kompisgjengen på Stovner er klare. – Raymond skaffet oss sommerjobber i bydelen. Og han er mot koranbrenning, sier Ibrahim. – Ap vil ha gratis skolemat og flere lærere, supplerer Omar, før han leser høyt og begeistret fra mobilen om Aps skolepolitikk. Klikk på din valgkrets og sjekk resultatet. Nederst i saken ligger resultater fra stortingsvalget i 2021 for alle partier. MDGs nikkedukke Shella Laguatan skal også stemme for første gang og har lest seg opp på partiprogrammene. – Det blir Ap og Raymond, røper hun og forteller at hun jobber på et sykehjem som ble drevet av et privat firma. – Men da kommunen overtok fikk vi bedre lønn og pensjon. Jobb og skole er viktig for meg. Men på en benk utenfor p-huset er tonen en annen. Jan Tore Sagen (71) skal for første gang svikte Ap. – Raymond er en nikkedukke for MDG, tordner han. Og tømmer sin frustrasjon over dårlige veier og sykkel i førersetet. – Og folk blir jo skremt av all kriminaliteten. Det er ikke ok at gjenger samler seg her. Han er tapt for Ap. Men ikke for byrådet. Nå går han for SV. – SV? De er vel ikke så tøffe i krim-politikken? – Men de gjorde en veldig god jobb med å hindre nytt fengsel på Bredtvet. Klar for skifte Heller ikke på kafeen utenfor senteret jubles det for Raymond. Mette Moan og Stig Tonsjø har aldri stemt Ap. Og slik forblir det. – Vi må få bukt med gjengene og trenger mer politi, åpner Tonsjø – selv gammel politimann. – Blir det Frp, da? De ser på hverandre. – Høyre er litt tryggere, sier Tonsjø. Moan er opptatt av eldreomsorg og mener private må få slippe til. Så går de over til partinøytral ros av Stovner – Det er blitt så mye bedre. Nå får vi flunkende nytt basseng også. Det kan vi faktisk takke Raymond for! Likevel:  – Oslo er klar for et skifte! Skal kjempe for hver stemme Brått kommer en smørblid mann i dress hastende forbi boden for forhåndsstemmer. Arbeids- og integreringsbyråd Usman Mushtaq (Ap) med en journalist på slep. Han misser aldri en mulighet til å ta med pressen til «hjembygda». – Fantastisk at med kø, nikker han mot valgboden. –   Vi skal kjempe for hver stemme! Høyre-bastion i Støre-land På Slemdal, vest i byen, er det Høyre som burde kjempet for velgerne. Her, på Svendstuen skole – der Jonas Gahr Støre stemmer – fikk de sitt aller beste Oslo-resultat i 2021: 51 prosent. Men ti prosentpoeng ned fra 2019.  Men de færreste ønsker å utdype politiske standpunkter offentlig. Christine Owren tar seg likevel tid til å melde at det blir Venstre i år. – Mest på grunn av sykehussaken, altså det nye Rikshospitalet. De har også bra politikk for barn og unge, sier hun, og geleider Frida (4) i retning butikken. – Men dette er jo Høyre-land? – Jeg stemte Høyre for mange år siden. Men Venstre er bedre på barn. Jobbhverdag og barn er viktigst. – Og Raymond? – Jeg liker ham. Men jeg ønsker byrådsskifte. Så er fireåringens tålmodighet slutt.  Har det veldig godt Eirik Thorud, på vei til Kiwi, har også landet på Venstre, men kunne like godt stemt Høyre. – De er bedre på miljø. Men byen trenger uansett et skifte. Det er sunt at det veksler litt.  Uansett snakkes det lite om valget i hans miljø.  – Vi har det stort sett veldig bra her oppe. Det er ikke vi som merker om høyre- eller venstresiden styrer. Omsider dukker det opp en ekte Høyre-velger. Johan Hagelsteen er mest opptatt av at også private må slippe til i de kommunale tjenestene. – Men det offentlige må ta ansvaret. Det ligger i Høyres program, sier han.  Å redusere eiendomsskatten teller også for villaeieren. – Det verste med Raymond?  – Den voldsomme bekymringen for å ta ut litt gevinst på private tilbud. Kan vi gi Raymond en ny sjanse? Til slutt to velgere det stadig er mulig å overbevise. Oddveig Hage og Erling Samson leser og sjekker fortsatt partiprogrammene. Eldreomsorg er viktig for begge. – Den har gått nedover under Raymond. Det trengs ansatte med kompetanse, mener Hage. – Kan vi gi Raymond en ny sjanse med eiendomsskatten, undrer Samson. Men stemme skal de. Det er de ikke i tvil om.  Sjekk hvor i Oslo partiene hadde sine beste og dårligste kretser under forrige valg. Tallene er fra stortingsvalget i 2021: 
Arbeiderpartiet og Høyre har tradisjonelt stått sterkt på Stovner og Slemdal i Oslo. Vi møter velgere på Stovner som uttrykker støtte til Ap og Raymond Johansen, men noen ser også etter alternativer som SV.  På Slemdal vil flere stemme Venstre, mens andre vurderer Høyre.